I. DÉL-PESTI MIX VOLLEY AMATŐR VEGYES RÖPLABDA TORNA

**1. A verseny célja**

Bárki számára könnyen elérhető, szabadidősport jellegű játék, szórakozási és versenyzési lehetőség biztosítása szervezett körülmények között, ezzel a sportág népszerűsítése, a sportbaráti kapcsolatok ápolása.

**2. A verseny rendezője**

A Habzsi RSE.

A lebonyolításért a Rendezők és a helyszíni, megbízott személyek, valamint a résztvevők a felelősek.

**3. A verseny helyszíne**

SOTE Sporttelep, 1107 Budapest, Zágrábi u. 14. (3 pályán)

Megközelíthető: a Határ úti metrótól 2 perc sétával.

**4. A verseny (várható) lebonyolítási ideje**

***2012. november 17.*** szombat 9:00 órától-21:00 óráig

***2012. november 18.*** vasárnap 9:00 órától-17:00 óráig

**5. A verseny résztvevői**

A röplabda szabályai szerint 6 fős csapatok, legalább 3 hölgy részvételével.

**6. A nevezés módja**

**KIZÁRÓLAG „B” kategóriában, az első 27 csapat** nevezését tudjuk elfogadni és **csak e-mailben** **lehet nevezni** a nevezési lap elküldésével a következő címen:

**[zoltan.nagydr@parlament.hu](mailto:zoltan.nagydr@parlament.hu?subject=nevezes%202012-es%20kispesti%20tornara)**

**Az első 27 csapatot követően, illetve a nevezési határidő után beérkezett jelentkezéseket várólistára tesszük, ahonnan lemondás esetén tudjuk a sorban következő csapat nevezését elfogadni, akikkel azonnal felvesszük a kapcsolatot!!!**

**7. A nevezés határideje**

***2012. november 12. (hétfő)***

**8. Nevezési díj**

**15.000,- Ft/csapat**, melyet a csapatnak **a nevezéssel egyidejűleg kell megfizetnie** a következő **bankszámlára történő átutalással:**

**Citibank** **10800014-70000006-12783349** **Nagy Zoltán** névre.

Kérjük, hogy **pontosan tüntessétek fel a** **csapat nevét**!

Minden csapat visszaigazolást kap az összeg beérkezéséről!

**A nevezés csak akkor lesz véglegesítve, ha a nevezési díj megérkezett a számlára!**

**A nevezési díjat az indulás lemondása esetén sem tudjuk visszatéríteni.**

**9. Étkezés**

A pálya közelében lévő Europark éttermeiben van lehetőség étkezésre, illetve igyekszünk a verseny helyszínén a BÜFÉ-t szervezni, de ez még nem biztos.

**10. Részvételi feltételek**

1. A versenyen résztvevőknek jelen versenykiírás feltételeit el kell fogadniuk és a részvételi díjat előre a nevezéssel egyidejűleg kell megfizetniük.   
   *A nevezés csak a nevezési díj beérkezése után válik véglegessé, elfogadottá!*
2. Korhatár megkötés nincs.

* A versenyen nem szerepelhetnek olyan játékosok, akik a 2011/2012. vagy a 2012/2013. bajnoki idényben versenyzési engedéllyel rendelkeznek az MRSZ által rendezett felnőtt bajnokságokban. Amennyiben a kupán jogosulatlanul szerepel egy játékos, az adott csapat nevezését a Rendezők nem fogadják el a jelen Dél-Pesti Mix Volley következő években megrendezésre kerülő versenyein.
* A versenyen továbbá nem vehetnek részt „A” kategóriás (korábban bármikor legalább 2 alkalommal A-kategóriában indult) csapatok.

1. A versenyen mindenki saját felelősségére vesz részt, az esetlegesen bekövetkezett sérülések és káresemények miatt a Rendezőkhöz kártérítési igénnyel nem lehet fordulni!
2. A résztvevők által okozott kárt, az azt okozó személy(ek)nek kell megtéríteniük!

**11. Lebonyolítás**

**A tornát minimum 20 csapat nevezése esetén áll módunkban csak megrendezni** a terembérleti díj miatt, tehát verseny akkor kerül megrendezésre, ha elegendő számú jelentkezés érkezik be a nevezési határidőig. A nevezést követően a csapatok számától függően kerül eldöntésre a lebonyolítás módja és az eredményszámítás rendje, melyről minden csapatot, a sorsolást követően írásban értesítünk. **Minden helyezés eldöntésre kerül.**

A verseny **kizárólag B kategóriában** kerül megrendezésre!

**12. Díjazás**

1. Minden résztvevő csapat oklevelet kap.
2. Az első 3 helyezést elérő csapat érem, a győztes csapat pedig serleg díjazásban is részesül.

**13. Játékvezetés**

Mivel első alkalommal kerül megrendezésre ilyen torna, a költségcsökkentés érdekében a **mérkőzéseket a tornán részt vevő csapatok játékosai vezetik**. Minden mérkőzést kötelezően az előző mérkőzés győztes csapatának játékosai vezetnek (jegyzőkönyv írással együtt), kivéve, ha ők azonnal játszanak. Utóbbi esetben a vesztes csapat vezeti a mérkőzést. Amennyiben a vesztes csapat is azonnal játszik, akkor a rendezőknek kell jelezni a helyzetet, de mindenképpen készítünk bíráskodási beosztást is.

**Ha valamelyik csapat mentesülni kíván a bírói vezetés terhe alól**, a nevezési díjon felül **további 9000,-Ft megfizetése ellenében** teheti ezt meg, melyet szintén a nevezési díj megfizetésével egyidejűleg kell a megadott számlára utalni.

**14. Szabályok**

* A tornát az érvényben lévő röplabda játékszabályok szerint rendezzük, női (224 cm) hálónál.
* Hibát követ el az a férfi játékos, aki felugorva, a támadózónát érintve, a háló vízszintes síkja felett juttatja át a labdát ütéssel az ellentérfélbe vagy az így megütött labda sáncot ér (egyszerűbben: férfiak csak hármason kívülről üthetnek ugrásból)
* 3 női játékosnak mindig a pályán kell lennie.
* 5 fővel még kiállhatnak a csapatok, amennyiben ebből 3 játékos nő, illetve az ellenfél csapata beleegyezik. **NEM A JÁTÉKVEZETŐ ENGEDÉLYEZI!!**
* A mérkőzések alatt – a döntő szett kivételével – szettenként 1 időkérési, és 1 oda-vissza cserélési lehetőség van.
* A mérkőzések 2 nyert szettig tartanak olyan formában, hogy a döntő szett 1-1-es állás esetén 15 pontos és minden szettben a 25. ill a döntő szettben a 15. pont mindenképpen dönt!
* Időkorlát: - Fő szabály szerint a csúszások elkerülése végett a játékidő bemelegítéssel együtt maximum 50 perc lehet. Ebben az esetben a játékidő leteltekor az adott állás szerint ér véget a mérkőzés, pontegyenlőség esetén viszont aranypont dönt a győzelemről.

Amennyiben behozhatatlan csúszás nem fenyegeti a tornát, az adott mérkőzés a maximálisan engedélyezett pontig (25. ill. 15. pont) végigjátszható az 50 perc leteltét követően is.

* A labdaérintés minőségét a játékvezetőnek kell elbírálnia.

**15. Egyéb**

**A játékvezetőnek a mérkőzés során meghozott ítéletei megfellebbezhetetlenek**, minden vitás kérdésben a Rendezők döntenek.

**Egyéb kívánságokat (pl. kezdési időpont) megpróbálunk figyelembe venni, de legyetek tekintettel arra, hogy a torna első alkalommal kerül megrendezésre, ezért minden kérést valószínűleg nem fogunk tudni teljesíteni.**

Budapest, 2012. október 17.

Sporttársi üdvözlettel:

[www.habzsi.hu](http://www.habzsi.hu) Nagy Zoltán, Fazekas Attila

www.mozgok.hu HABZSI RSE